Effense beurtkragverligting(Argieffoto) Eskom het laat Maandagmiddag bekendgemaak dat daar effense verligting sal wees van die voortslepende instelling van fase 6-beurtkrag. Die kragvoorsiener sê fase 4-beurtkrag sal Dinsdag vanaf 05:00 tot 16:00 ingestel word, waarna fase 5 tussen 16:00 en 05:00 op Woensdag van krag sal wees. “In die loop van vandeesweek sal 14 kragopwekkers na verwagting weer tot die kragnetwerk gevoeg word, wat sal help op die druk op die stelsel te verlig,” lui die aankondiging. Eskom het egter gemaan dat Suid-Afrikaners nie te vinnig te opgewonde moet raak nie, aangesien “daar ŉ hoë mate van onsekerheid hieraan verbonde is en dat die veranderinge slegs moontlik sal wees as die eenhede in hul geheel weer in werking tree soos beplan”. “Veranderinge in die beurtkragfases sal dus op kort kennisgewing aangekondig word as gevolg van die inherente onbetroubaarheid van die steenkoolkragstasienetwerk.” Kragkenners het vroeër vandag gemoedere gerus gestel en gesê dat hoewel huishoudings gebuk gaan onder verskeie beurtkragsessies wat veroorsaak dat hulle soms tot tien ure lank per dag nie krag het nie, die waarskynlikheid dat fase 8-beurtkrag ingestel sal word, redelik laag is. Eskom het vroeër vandeesmaand ŉ bykomende 50 miljoen liter diesel aangeskaf wat spaarsamig gebruik word om die opgaardamme se watervlakke te bestuur en beurtkrag deur die dag te beperk. Saam lewer hierdie noodopwekkers 5 700 MW se kapasiteit. Intussen is ŉ opwekkingseenheid elk by Kendal-, Majuba- en Tutuka-kragstasie weer in diens geneem. Die somermaande se beplande instandhoudingsprogram gaan ook voort en sal gedurende die wintermaande afneem, wat sal help om meer kapasiteit beskikbaar te stel om elektrisiteit te produseer. Tans is 5 804 MW se kapasiteit, oftewel 12 kragopwekkers, weens beplande instandhouding nie beskikbaar nie, terwyl nog 16 173 MW weens onbeplande herstelwerk nie beskikbaar is nie.